OpenLLM-France/wikimedia huggingface dataset:
# Museu Boijmans Van Beuningen

El Museu Boijmans Van Beuningen (en neerlandès, Museum Boijmans Van Beuningen) és el principal museu d'art a Rotterdam, als Països Baixos. El seu fons comprèn des de l'art europeu medieval fins a l'art modern.
El Museu Boijmans de Rotterdam va rebre el llegat de l'industrial i col·leccionista neerlandès Daniel George Van Beuningen (1877-1955), passant a anomenar-se Museu Boijmans Van Beuningen.

## Col·lecció

Entre altres obres, s'exhibeixen en aquest museu:
* Hubert van Eyck: Les Tres Maries davant el sepulcre (principis segle XV)
* Hans Memling: Representació legòrica de dos cavalls (h. 1475)
* Hieronymus Bosch: Sant Cristòfol (1504-1505); El caminant (h. 1510)
* Quentin Metsys: Maria amb el Nen Jesús davant un paisatge (primer terç segle xvi)
* Brueghel: La "petita" Torre de Babel
* Tintoretto: Les verges sàvies i les verges nècies (segona meitat segle xvi)
* Willem Heda: Bodegó (1634)
* Alfred Sisley: Hort a la primavera (1881)
* Franz Marc: El be (1913-1914)
* Salvador Dalí: Shirley Temple (1939); La Cara de la guerra (1940).
Celebra exposicions temporals, com la de René Magritte (1967, poc abans de morir), la col·lectiva en què va intervenir el pintor juliol Galán (1987), o la del videoartista Matthew Barney (1995).

## Galeria

* Les tres Maries davant el sepulcre de Crist, de Hubert van Eyck
* Representació legòrica de dos cavalls, de Hans Memling
* Sant Cristòfol, de El Bosco
* Maria amb el Nen Jesús davant un paisatge, de Quentin Metsys
* Les verges sàvies i les verges nècies, de Tintoretto
* Bodegó, de Willem Heda
* Hort a la primavera, de Alfred Sisley
* El be, de Franz Marc
* El caminant de Hieronymus Bosch

## Vegeu també

* Sèries Militars, de Sokurov, on part d'un film passa en aquest museu.
* Llista de museus dels Països Baixos

## Enllaços externs

* Web oficial Arxivat 2004-09-04 a Wayback Machine.
# David García Ilundain

David García Ilundain (El Prat de Llobregat, 2 d'abril de 1971 - 19 de juny de 2002) fou un jugador d'escacs català, mort prematurament a causa d'un tumor. Tenia el títol de Gran Mestre des de 1995, en aquell moment el català més jove en assolir el títol, un rècord superat posteriorment per Daniel Alsina.

## Resultats destacats en competició

El 1989 fou Campió juvenil de Catalunya, i subcampió del Campionat de Catalunya absolut, rere Alexandre Pablo. El 1991 fou campió juvenil d'Espanya, empatat a punts amb Lluís Comas.
El 1996 va participar, representant Espanya, a l'Olimpíada de 1996 a Erevan, (on Espanya hi acabà 6a), i on va puntuar 4½/9 (+1 =7 -1). El 1997 fou el segon tauler de l'equip espanyol al Campionat d'Europa per equips, (on Espanya hi acabà en 20è lloc) i on puntuà 3/7 (+1 =4 -2).
Va guanyar l'Open Internacional Actiu de Vallfogona de Balaguer en dues ocasions, el 1997 i el 2001.

## Partida destacada

Michael Adams - David García Ilundain, Campionat d'Espanya per equips, 17 d'octubre de 2001, defensa siciliana (B63)
   1.e4 c5 2.Cf3 d6 3.d4 cxd4 4.Cxd4 Cf6 5.Cc3 Cc6 6.Ag5 e6 7.Dd2 h6 8.Axf6 gxf6 9.0–0–0 a6 10.f4 Ad7 11.Rb1 Db6 12.Cf3 0–0–0 13.Ac4 h5 14.g3 Ae7 15.Ab3 Rb8 16.Thf1 Dc5 17.f5 Ca5 18.Ch4 Tdg8 19.Tf4 Ac8 20.De2 Cc6 21.Tdf1 Ce5 22.Td1 Cg4 23.Tf3 Ce5 24.Tff1 Cg4 25.Td3 Ad8 26.Cf3 Ce5 27.Tdd1 Cxf3 28.Dxf3 De5 29.Ce2 h4 30.Cf4 hxg3 31.hxg3 Th2 32.g4 Th4 33.Ch3 Db5 34.Tg1 Db6 35.a3 Ra8 36.Cf4 Te8 37.Ch5 Th2 38.Tgf1 Ae7 39.Dc3 Tg2 40.Cxf6 Td8 41.Df3 Th2 42.Ch5 Dc5 43.Cf4 Tdh8 44.Th1 Af6 45.Txh2 Txh2 46.Cd3 Dd4 47.g5 Axg5 48.Dg3 Th5 49.fxe6 fxe6 50.Dg4 Dh8 51.Axe6 Th4 52.Df5 Axe6 53.Dxe6 Df6 54.Dc8+ Ra7 55.Cb4 De7 56.Cd5 Dxe4 57.Cc3 De5 58.Dc7 Td4 59.Th1 Dc5 60.Dg7 Af4 61.Th7 Db6 62.De7 ½–½

## Vegeu també

* Llista de Grans Mestres espanyols

## Notes i referències

* ↑ «Nota biogràfica de David García Ilundain» (en anglès). Chessgames.com. [Consulta: 4 octubre 2010].
* ↑ «Tríptic Memorial Ilundain». Federació Catalana d'Escacs, 2014 [Consulta: 26 juny 2019].
* ↑ La notació (+x -y =z) vol dir que el primer jugador va guanyar x partides, en va perdre y, i va fer taules en z.

## Enllaços externs

* Olimpbase. Resultats de competicions per equips
* García Ilundáin, homenatge pòstum i entrevista del 1996 (castellà)
# Nicolette Hellemans

Nicolette Hellemans (Groningen, 30 de novembre de 1961) és una ex-remadora neerlandesa que va competir durant les dècades de 1970 i 1980.
El 1984 va prendre part en els Jocs Olímpics de Los Angeles, on disputà dues proves del programa de rem. Guanyà la medalla de plata en el doble scull, fent equip amb la seva germana Greet Hellemans, i la de bronze en el vuit amb timoner.

## Referències

* ↑ «Nicolette Hellemans Olympic Results». sports-reference.com. Arxivat de l'original el 18 d’abril 2020. [Consulta: 6 octubre 2019].
* ↑ «Fitxa a worldrowing.com». Arxivat de l'original el 2021-01-12. [Consulta: 10 gener 2021].
# Joakim Noah

Joakim Simon Noah (nascut el 25 de febrer de 1985 a Nova York) és un jugador professional de bàsquet francès. Ha jugat a diferents equips de l'NBA i ha guanyat diversos premis. Mesura 2,11 metres i juga de pivot.

## Biografia

Ve d'una família de trajectòria esportista: el seu avi Zacharie Noah va ser un jugador camerunès de futbol professional que va desenvolupar la seva carrera a França i el seu pare és el conegut ex-tennista i cantant Yannick Noah, guanyador del Torneig de Roland Garros el 1983 .
La seva mare és Cécilia Rhode, que va ser Miss Suècia el 1978.

### Carrera esportiva
#### Institut

Noah va jugar a bàsquet a diversos instituts de l'entorn de Nova York i Nova Jersey, participant en alguns tornejos de carrer, on rebria el sobrenom de The Noble One (el de la noblesa), ja que algú havia sentit que era fill d'un famós tennista professional. En el seu últim any d'institut va guanyar el títol estatal, amb unes mitjanes de 24 punts i 12 rebots per partit.

## Enllaços externs

* Estadístiques de Joakim Noah a Basketball-Reference.com (anglès)
* Estadístiques de Noah a ESPN.com (anglès)
# Harold Franks

Harold "Harry" Franks va ser un boxejador britànic que va competir en els anys posteriors a la Primera Guerra Mundial.
El 1920 va prendre part en els Jocs Olímpics d'Anvers, on guanyà la medalla de bronze de la categoria del pes semipesant, en perdre en semifinals contra Eddie Eagan i guanyar el combat per la medalla de bronze a Hugh Brown.
Poc després dels Jocs passà a lluitar com a professional, amb un balanç d'1 victòria i 2 derrotes. Es retirà el 1922.

## Referències

* ↑ «Harry Franks Olympic Results». sports-reference.com. Arxivat de l'original el 13 de desembre 2012. [Consulta: 1r octubre 2017].
* ↑ Harry Franks a BoxRec
# Ca la Senyora (Riudaura)

Ca la Senyora o Cal Secretari és una casa que es troba al final del carrer Terrica de Riudaura, propera a la riera de Riudaura. Forma part del nucli històric del poble i disposa d'un jardí envoltat per un mur de pedra, amb arbres i hort. És un bé protegit pel Pla d’ordenació urbanística municipal de Riudaura.

## Referències

* ↑ «8. Catàleg de béns a protegir». Pla d'Ordenació Urbanística Municipal, 7-2011.
# Nombre complex dividit

En àlgebra, un nombre complex dividit (o nombre hiperbòlic, també nombre perplex, nombre doble) es basa en una unitat hiperbòlica j que satisfà $j^{2}=1.$ Un nombre complex dividit té dues components reals x i y, i s'escriu $z=x+yj.$ El conjugat de z és $z^{*}=x-yj.$ Des que $j^{2}=1,$ el producte d'un nombre z amb el seu conjugat és $N(z):=zz^{*}=x^{2}-y^{2},$ una forma quadràtica isòtropa.

## Definició

Un nombre complex dividit és un parell ordenat de nombres reals, escrits en la forma$z=x+jy$on x i y són nombres reals i la unitat hiperbòlica j compleix$j^{2}=+1$En el camp dels nombres complexos la unitat imaginària i compleix $i^{2}=-1.$ El canvi de signe distingeix els nombres complexos dividits dels complexos ordinaris. La unitat hiperbòlica j no és un nombre real sinó una quantitat independent.
La col·lecció de totes aquestes z s'anomena pla del complex dividit . La suma i la multiplicació de nombres complexos dividits es defineixen per${\begin{aligned}(x+jy)+(u+jv)&=(x+u)+j(y+v)\\(x+jy)(u+jv)&=(xu+yv)+j(xv+yu).\end{aligned}}$Aquesta multiplicació és commutativa, associativa i es distribueix per suma.

### Forma conjugada, mòdul i bilineal

Igual que per als nombres complexos, es pot definir la noció de conjugat de complex dividit . Si$z=x+jy~,$aleshores el conjugat de z es defineix com
$z^{*}=x-jy~.$

### Geometria

L'anàleg de la fórmula d'Euler per als nombres complexos dividits és$\exp(j\theta )=\cosh(\theta )+j\sinh(\theta ).$Aquesta fórmula es pot derivar d'una expansió de sèries de potències utilitzant el fet que cosh només té poders parells mentre que el de sinh té poders senars. Per a tots els valors reals de l'angle hiperbòlic θ el nombre de complex dividit λ = exp(jθ) té la norma 1 i es troba a la branca dreta de la hipèrbola unitat. Nombres com λ s'han anomenat versors hiperbòlics.

## Referències

* ↑ «Doing Quantum Physics with Split-Complex Numbers» (en anglès). https://www.math.usm.edu. Arxivat de l'original el 28 de maig 2023. [Consulta: 28 maig 2023].
* ↑ «How can I define split-complex number?» (en anglès). https://www.mathworks.com,+06-05-2020.+[Consulta: 28 maig 2023].
* ↑ «What are the uses of split-complex numbers?» (en anglès). https://math.stackexchange.com,+2013.+[Consulta: 28 maig 2023].
# Josep Almenar i Navarro

Josep Almenar i Navarro (Picanya, 1948) és un polític valencià, alcalde del seu municipi des de 1983 pel Partit Socialista del País Valencià (PSPV-PSOE).
Professor mercantil de professió, ha treballat a CITRUSCOOP (Cooperativa Citrícola de la Província de València) (1967-1973), la Cooperativa Agrícola d'Albal (1974-1978) i a Caixa Popular (1979-1983) abans d'accedir a l'alcaldia de Picanya (l'Horta Sud) a les eleccions de 1983. Abans però va ser primer tinent d'alcalde amb el govern municipal del primer alcalde de l'etapa democràtica Ciprià Císcar.
Militant del PSPV-PSOE des de 1977, des que encapçala les llistes municipals del seu partit ha aconseguit guanyar totes les eleccions locals amb majoria absoluta i ha estat portaveu socialista a la Diputació de València entre 1999 i 2001.

## Vegeu també

* Eleccions municipals en Picanya

## Referències

* ↑ «Alcaldia - Ajuntament de Picanya». [Consulta: 18 desembre 2021].
* ↑ «"Los que vienen detrás deben vivir como nosotros o mejor"» (en espanyol europeu), 18-03-2008. [Consulta: 18 desembre 2021].
* ↑ «Almenar Navarro, José» (en castellà). [Consulta: 18 desembre 2021].
* ↑ Ferrandis, Joaquín «Los socialistas de la Diputación de Valencia 'castigan' al nuevo portavoz» (en castellà). El País [Madrid], 08-11-2000. ISSN: 1134-6582.
# Walter Gilbert

Walter Gilbert (21 de març de 1932 Boston, EUA) és un físic, bioquímic i professor universitari estatunidenc guardonat amb el Premi Nobel de Química l'any 1980.

## Biografia

Va estudiar física, química i matemàtiques a la Universitat Harvard. Posteriorment realitzà el doctorat en matemàtiques a la Universitat de Cambridge i en bioquímica a Harvard, on fou professor de biologia molecular.

## Recerca científica

La seva contribució a la determinació de les seqüències de base dels àcids nucleics li va valer el Premi Nobel de Química de l'any 1980, que va compartir amb el seu compatriota Paul Berg i el britànic Frederick Sanger. Gilbert i Sanger van ser guardonats pel seu treball pioner en la determinació de la seqüència de nucleòtids dels àcids nucleics.
Posteriorment Gilbert va proposar per primera vegada la hipòtesi del “món d'ARN” per a l'origen de la vida, model proposat per Carl Woese l'any 1967.

## Dissidència pel que fa a la sida

Gilbert és un dissident sobre la vinculació entre el virus de la immunodeficiència humana i la malaltia de la sida, acceptada per la majoria de la comunitat científica mundial. Gilbert considera que el doctor Peter Duesberg té raó en les seves posicions heterodoxes pel que fa a la malaltia.
| « | '"[Duesberg] té raó en dir que no està provat que la sida sigui provocat pel virus de la sida. No hi ha model animal per a la sida, i sense model animal, un no pot establir els postulats de Koch (per a provar el paper d'alguna cosa que se sospita que és patogen)". | » |
| « | "La comunitat en el seu conjunt no escolta pacientment els crítics que adopten punts de vista alternatius. Encara que la gran lliçó de la història és que el coneixement es desenvolupa a través del conflicte entre punts de vista". | » |

## Bibliografia

* Maxam, Allan M.; Gilbert, Walter «A new method for sequencing DNA» (en anglès). Proc. Natl. Acad. Sci. USA., Vol. 74, Núm. 2, 2-1977, pàgs. 560-4 [Consulta: 6 novembre 2010].

## Referències

* ↑ Pàgina de l'Institut Nobel, Premi Nobel de Química 1980 (anglès)
* 1 2 Duesberg, Peter H. Inventing the AIDS Virus (en anglès). Regnery Publishing, 1997, p. contraportada. ISBN 0895263998.
# Paul Pilgrim

Paul Pilgrim (Nova York, Estats Units 1883 - White Plains 1958) fou un atleta estatunidenc que destacà a la dècada del 1900.

## Biografia

Va néixer el 26 d'octubre de 1883 a la ciutat de Nova York, població situada a l'estat del mateix nom.
Va morir el 7 de gener de 1958 a la seva residència de White Plains, població situada a l'estat de Nova York.

## Carrera esportiva

Membre del club New York AC, va participar, als 20 anys, en els Jocs Olímpics d'Estiu de 1904 realitzats a Saint Louis (Estats Units), on aconseguí guanyar la medalla d'or en la prova de 4 milles per equips. En aquests mateixos Jocs participà en les proves de 400 i 800 metres, si bé no tingué èxit.
En els Jocs Olímpics d'Estiu de 1906 realitzats a Atenes (Grècia), anomenats Jocs Intercalats i no reconeguts com a oficials pel Comitè Olímpic Internacional (COI), aconseguí guanyar la medalla d'or en les proves de 400 i 800 metres.
Posteriorment participà en els Jocs Olímpics d'Estiu de 1908 celebrats a Londres (Regne Unit), on participà en la prova de 400 metres. En aquests Jocs no tingué èxit i no pogué arribar a la final.
# Li Xiaoxia

Li Xiaoxia (xinès simplificat: 李晓霞, xinès tradicional: 李晓霞, pinyin: Lǐ Xiǎoxiá, nascuda el 16 de gener de 1988 en Anshan, Liaoning, Xina) és una jugadora de tennis de taula professional xinesa.
Entrena al Jiangsu Wuxi Shanhe Club en Wuxi, Xina. El seu entrenador és Sun Li, qui és també el mentor d'or olímpic guanyador de la medalla Zhang Yining. S'espera que Li Xiaoxia es convertirà en un dels jugadors més valuosos de l'equip de la Xina en el futur. A l'abril de 2011, va ocupar el primer lloc en el rànquing mundial de les dones de la ITTF. En termes d'assoliments, és una de les més reeixides jugadores de tennis de taula femení (al costat de Wang Nan i Zhang Yining) que han guanyat la medalla d'or en cadascuna de les competències com la copa del món de tennis de taula, el campionat mundial de tennis de taula, i el tennis de taula olímpic.
El 2013 va ser inclosa al Saló de la Fama del Tennis de Taula.

## Referències

* ↑ «ITTF players' profiles». International Table Tennis Federation. Arxivat de l'original el 2011-06-16. [Consulta: 9 agost 2010].
* ↑ «ITTF world rànquing». International Table Tennis Federation. Arxivat de l'original el 2010-07-18. [Consulta: 9 agost 2010].
* ↑ «The ITTF Hall of Fame» (en anglès). ITTF Museum. Federació Internacional de Tennis de Mesa. Arxivat de l'original el 2011-08-09. [Consulta: 8 març 2015].
# Óscar Giacché

Óscar Adolfo Giacché (Bernal, Província de Buenos Aires, 14 d'agost de 1923 - 21 d'octubre de 2005) va ser un ciclista argentí que combinà el ciclisme en pista amb la ruta. Va participar en els Jocs Olímpics de 1948 i als de 1952.

## Palmarès

* 1946
** Campió de l'Argentina en velocitat
* 1947
** 1r a la Doble Bragado
* 1949
** Campió de l'Argentina en velocitat
* 1951
** Medalla d'or als Jocs Panamericans en persecució per equips

## Referències

* Fitxa a sitiodeciclismo.net
* Fitxa a cyclebase.nl
* Fitxa a museociclismo.it
# Fritz Zulauf

Fritz Zulauf (19 d'abril de 1893 - Zúric, desembre de 1941) va ser un tirador suís que va competir a començaments del segle xx.
El 1920 va prendre part en els Jocs Olímpics d'Anvers, on disputà tres proves del programa de tir. Guanyà la medalla de bronze en dues de les proves disputades: les proves de pistola militar, 30 metres i pistola militar, 30 metres per equips; mentre en la de pistola lliure, 50 metres per equips fou novè.

## Referències

* ↑ «Fritz Zulauf Olympic Results». sports-reference.com. Arxivat de l'original el 12 de setembre 2015. [Consulta: 18 novembre 2017].
# Pere Garrigoles

Pere Garrigoles fou un organista de Santa Maria de Castelló d'Empúries entre els anys 1793 i 1808. Va estudiar música a Castelló i exercí de professor a Peralada i Vilabertran.

## Referències

* ↑ Gregori i Cifré, Josep M.; Salgado Cobo, Elena. Inventari dels fons musicals de Catalunya. Volum 7: Fons de l'església parroquial de Santa Maria de Castelló d'Empúries. Barcelona: Universitat Autònoma de Barcelona, 2013.
# Riu Sile

El riu Sile (en llatí Silis, en venecià: Sil) és un riu del nord d'Itàlia amb una llargada de 95 km. Neix a Casacorba, prop de Vedelago (Província de Treviso), on brolla de diverses fonts, la més coneguda la Fontanasso dea Coa Longa, oficialment considerada el naixement del riu.
Flueix cap a la llacuna de Venècia, de la qual forma el límit nord, al port de Piave Vecchia. S'hi uneixen afluents com el Botteniga, el Piovega, el Dosson, el Serva, el Bigonzo, el Corbetta, el canal de Gronda, el Cerca, el Limbraga, el Storga, el Melma, el Nerbon o el Musestre.
Té una conca de 658 km² i un cabal mitjà de 55 m³/s. Tot el seu curs està protegit per un parc regional (Parco naturale regionale del Fiume Sile). Ja en parlava Plini el Vell (que l'anomena Sele), que deia que desaiguava a les llacunes d'Altino. El riu també és citat per Dante Alighieri a la Divina Comèdia.

## Galeria fotogràfica

* El riu Sile a Santa Cristina de Quinto di Treviso.
* El Sile a Treviso.
* El Sile a Casier.
* Riu Sile a Casier.

## Referències

* ↑ «Sile». Enciclopedia Treccani. [Consulta: 30 abril 2023].
* 1 2 3 Pavan, Camillo; Bernardino Carpene. Sile : alla scoperta del fiume: immagini, storia, itinerari. Treviso: Pavan, 1991, p. 96-99.
* ↑ Plini el Vell. Naturalis Historia, III, 18
* ↑ Dante Alighieri. Divina Comèdia: Paradís, IX, 49-51
# La nena María Figueroa vestida de menina

La nena María Figueroa vestida de menina és una obra de 1901 del pintor valencià Joaquim Sorolla i Bastida pintada a l'oli sobre llenç amb unes dimensions de 151,5 × 121 cm. Actualment es conserva en el Museu del Prado de Madrid. El quadre, des de la seva creació, ha estat lligat a la família Figueroa i en col·leccions particulars. Va ser en 2001 que l'Estat, per dret de tempteig, la va adquirir per al Museu del Prado.
La nena que apareix en el quadre és filla de Rodrigo Figueroa i Torres, Duc de Tovar i amic personal de Sorolla, qui la retrata vestida com una menina del segle xvii. Sorolla empra una àmplia gamma de colors amb diferents tons de vermells, ocres, blancs i plates que recorden, i no solament per la temàtica del quadre, al gran mestre sevillà Diego Velázquez. No obstant això, en la seva factura, el retrat és d'un aclaparant avantguardisme, especialment per a la seva època, amb pinzellades lliures i soltes de gran plasticitat arribant a incloure en la composició la preparació del llenç que queda visible en moltes zones per la gran quantitat de dissolvent usat en algunes pinzellades.

## Referències

* 1 2 3 «La niña María Figueroa vestida de menina» (en castellà). Museo del Prado. Galería Online.

## Enllaços externs

* Fitxa de l'obra "La nena María Figueroa vestida de menina" en la galeria online del Museu del Prado.
# Yushu

Yushu (en xinès: 玉树 市, pinyin: Yushu shì) és un municipi sota l'administració directa de la prefectura homònima, a sud de la província de Qinghai, Xina. Situada a la vall del Batang a una alçada mitjana de 3689 msnm, on és banyada pel riu Batang (巴塘 河), un afluent del Iang-Tsé. La seva àrea és de 13462 km² i la seva població total és de 120 mil habitants. El 17 d'Abril del 2010 hi va haver un terratrèmol de 6,9 o 7,1 en l'escala sismològica de magnitud de moment.

## Administració

La ciutat de Yushu es divideix en 8 pobles que s'administren en 2 poblats i 6 viles
Poblats: Gyegu i Longbao
Viles: Shanglaxiu (上 拉 秀 乡), Xialaxiu (下拉 秀 乡), Anchong (安 冲 乡), Zhongda (仲达 乡), Batang (巴塘 乡) i Xiaosumang (小 苏 莽 乡).

## Clima

Amb una alçada d'uns 3700 msnm, Yushu té un clima subàrtic amb estius suaus, curts, plujosos i frescos i hiverns llargs, freds i secs. Les temperatures mitjanes baixes estan per sota de zero des de principis d'octubre fins a finals d'abril; però, a causa de l'àmplia variació de temperatura diürna, mai baixa a del punt de congelació. Tot i la pluja freqüent durant l'estiu és juny el mes més plujós, té menys de l'50% de llum solar, sent el seu oposat novembre amb el 66%, la ciutat rep 2496 hores de sol a l'any. La temperatura mensual de 24 hores mitjana oscil·la entre –7.6 ℃ al gener i 12,7 ℃ al juliol, mentre que la mitjana anual és de 3 ℃. Al voltant de tres quartes parts de la precipitació anual de 486 mm cau de juny a setembre.

## Referències

* ↑ «Ministry of Civil Affairs approves the approval of Qinghai Province to revoke the establishment of a county-level Yushu City in Yushu County» (en chinese). Arxivat de l'original el 19 de desembre 2013. [Consulta: 1r desembre 2019].
* ↑ «815000：青海省玉樹藏族自治州玉樹縣 郵政編碼(郵遞區號)查詢 - 郵編庫(繁體)» (en xinès (Taiwan)). [Consulta: 1r desembre 2019].
* ↑ «Mw 6.9 SOUTHERN QINGHAI, CHINA». emsc-csem.org. [Consulta: 14 abril 2010].
* ↑ «Magnitude 6.9 – SOUTHERN QINGHAI, CHINA». usgs.gov. [Consulta: 14 abril 2010].
* 1 2 «589 dead, 10,000 injured in 7.1-magnitude quake in China's Qinghai». xinhuanet.com. [Consulta: 14 abril 2010].

## Bibliografia

* Andreas Gruschke: The Cultural Monuments of Tibet’s Outer Provinces: Kham. Vol. 2 - The Yushu Part of Kham, Bangkok 2005 ISBN 974-480-049-6

## Enllaços externs

* Lloc web de Yushu Arxivat 2006-06-15 a Wayback Machine.-(xinès)
# Francisco de Borja Carabante Muntada

Francisco de Borja Carabante Muntada (Madrid, 20 de gener de 1975) és un polític espanyol del Partit Popular (PP).
Nascut el 20 de gener de 1975 a Madrid, es va llicenciar en Economia per la Universitat Complutense de Madrid (UCM). El 2002 va contreure matrimoni amb Mònica Álvarez del Manzano, filla de l'alcalde de Madrid José María Álvarez del Manzano. Inclòs al lloc 53 de la llista del PP per a les eleccions a l'Assemblea de Madrid de maig de 2003, va resultar escollit diputat de la efímera sisena legislatura del parlament regional. Va repetir com a diputat a les vii, viii i ix legislatures de l'Assemblea de Madrid.
En aquest període va exercir de director general de Carreteres i de viceconseller de Transports, Infraestructura i Habitatge del govern regional madrileny.
El 2015 va ser inclòs en el tretzè lloc de la llista del PP per a les eleccions municipals de 2015 a Madrid encapçalada per Esperanza Aguirre i va resultar escollit regidor.
Al novembre de 2016 va ser nomenat conseller delegat de Metro de Madrid, S.A.

## Notes

* ↑ Van signar com a testimonis de l'enllaç, entre d'altres, Ana Botella, Esperanza Aguirre, Luisa Fernanda Rudi, Jaime Mayor Oreja i Federico Trillo.

## Referències

* 1 2 «Francisco de Borja Carabante Muntada». Assemblea de Madrid. Arxivat de l'original el 2 de febrer 2019. [Consulta: 1r febrer 2019].
* 1 2 Guzmán, Cecilia «El viceconsejero, yerno de Álvarez del Manzano, y Goldman Sachs». El Plural, 25-11-2016 [Consulta: 1r febrer 2019].
* 1 2 «Ana Botella, testigo en la boda de la hija de José María Álvarez del Manzano». Hola, 29-04-2002 [Consulta: 1r febrer 2019].
* ↑ Junta Electoral Provincial de Madrid: «elecciones a la Asamblea de Madrid de 2003. Candidaturas proclamadas». Boletín Oficial de la Comunidad de Madrid, 100, 20-04-2003, pàg. 42-62. Arxivat de l'original el 2016-02-23. ISSN: 1989-4791 [Consulta: 1r febrer 2019]. Arxivat 2016-02-23 a Wayback Machine.
* 1 2 «Borja Carabante, nuevo consejero delegado de Metro de Madrid». Telemadrid. [Consulta: 1r febrer 2019].
* ↑ «Borja Carabante: “Al jefe, le obedeces; al líder, le acompañas”». Cinco Días, 11-11-2017 [Consulta: 1r febrer 2019].
* ↑ «Elecciones Municipales 2015. Publicación de candidaturas. Fase proclamación». Boletín Oficial de la Comunidad de Madrid, 99, 28-04-2015, pàg. 343-365. ISSN: 1989-4791.